Document ID: 32013R1388

PADOMES REGULA (ES) Nr. 1388/2013
(2013. gada 17. decembris),
ar ko konkrētiem lauksaimniecības un rūpniecības ražojumiem atver autonomas Savienības tarifu kvotas un nosaka to pārvaldību, un atceļ Regulu (ES) Nr. 7/2010
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Konkrētu Savienības lauksaimniecības un rūpniecības ražojumu produkcija ir nepietiekama, lai izpildītu Savienības izmantotāju nozaru īpašās prasības. Līdz ar to minēto ražojumu Savienības piegādes lielā mērā ir atkarīgas no importa no trešām valstīm. Savienības neatliekamā vajadzība pēc minētajiem ražojumiem būtu jāizpilda bez kavēšanās un ar visizdevīgākajiem noteikumiem. Tāpēc būtu jāievieš Savienības tarifu kvotas ar preferenciālu nodokļa likmi attiecīgu apjomu robežās, ņemot vērā vajadzību izvairīties no traucējumiem šādu ražojumu tirgos un nekavēt Savienības ražošanas sākšanu vai attīstību.
(2)
Ir jānodrošina visiem Savienības importētājiem līdzvērtīga un nepārtraukta piekļuve minētajām kvotām un kvotām noteikto likmju nepārtraukta piemērošana visam attiecīgo ražojumu importam visās dalībvalstīs, līdz kvotas būs izsmeltas.
(3)
Komisijas Regulā (EEK) Nr. 2454/93 (1) ir noteikta tarifu kvotu pārvaldības sistēma, kas nodrošina līdzvērtīgu un nepārtrauktu piekļuvi kvotām un likmju nepārtrauktu piemērošanu un kurā ievērota to datumu hronoloģiskā secība, kuros pieņemtas muitas deklarācijas par preču laišanu brīvā apgrozībā. Tāpēc Komisijai un dalībvalstīm būtu jāpārvalda ar šo regulu ieviestās tarifu kvotas saskaņā ar minēto sistēmu.
(4)
Kvotu apjomi lielākoties ir izteikti tonnās. Konkrētiem ražojumiem, kuriem tiek ieviesta autonoma tarifu kvota, kvotas apjoms ir noteikts citās mērvienībās. Ja minētajiem ražojumiem papildu mērvienība nav noteikta kombinētajā nomenklatūrā, kas izklāstīta Padomes Regulas (EEK) Nr. 2658/87 (2) I pielikumā, var rasties neskaidrības par izmantoto mērvienību. Lai ieviestu skaidrību un labāk pārvaldītu kvotas, kā arī lai varētu izmantot minētās autonomās tarifu kvotas, ir jānosaka, ka deklarācijā par laišanu brīvā apgrozībā jāieraksta precīzs importēto ražojumu daudzums, izmantojot kvotas apjoma mērvienību, kas minētajiem ražojumiem noteikta šīs regulas pielikumā.
(5)
Padomes Regula (ES) Nr. 7/2010 (3) ir vairākkārt grozīta. Pārredzamības labad un lai ekonomikas dalībnieki varētu apzināt preces, kurām piemēro autonomās tarifu kvotas, ir lietderīgi Regulu (ES) Nr. 7/2010 aizstāt kopumā.
(6)
Lai sasniegtu pamatmērķi par tirdzniecības veicināšanu starp dalībvalstīm un trešām valstīm, saskaņā ar proporcionalitātes principu ir nepieciešams un lietderīgi paredzēt noteikumus, lai līdzsvarotu ekonomikas dalībnieku komerciālās intereses Savienībā, nemainot Pasaules tirdzniecības organizācijas (PTO) noteikto Savienības grafiku. Saskaņā ar 5. panta 4. punktu Līgumā par Eiropas Savienību šajā regulā paredz vienīgi tos pasākumus,kas ir vajadzīgi, lai sasniegtu izvirzītos mērķus.
(7)
Tā kā tarifu kvotām jāstājas spēkā no 2014. gada 1. janvāra, šai regulai būtu jāstājas spēkā nekavējoties pēc tās publicēšanas Eiropas Savienības Oficiālajā Vēstnesī un tā būtu jāpiemēro no 2014. gada 1. janvāra,
IR PIEŅĒMUSI ŠO REGULU.
1. pants
Pielikumā uzskaitītajiem ražojumiem tiek ieviestas autonomas Savienības tarifu kvotas, kuru ietvaros kopējā muitas tarifa autonomo nodokļu piemērošana tiek apturēta uz kvotās norādītajiem termiņiem, ievērojot tajās noteiktās nodokļa likmes un nepārsniedzot tajās noteiktos apjomus.
2. pants
Tarifu kvotas, kas minētas šīs regulas 1. pantā, pārvalda Komisija saskaņā ar Regulas (EEK) Nr. 2454/93 308.a, 308.b un 308.c pantu.
3. pants
Ja tiek iesniegta deklarācija par tāda šajā regulā minēta ražojuma laišanu brīvā apgrozībā, kuram kvotas apjoms ir izteikts mērvienībās, kas nav svars tonnās vai kilogramos un kas nav vērtība, tad attiecībā uz ražojumiem, kuriem kombinētajā nomenklatūrā, kas izklāstīta Padomes Regulas (EEK) Nr. 2658/87 I pielikumā, nav noteikta papildu mērvienība, importēto ražojumu precīzu daudzumu ieraksta minētās deklarācijas 41. ailē “Papildu mērvienības”, izmantojot to kvotas apjoma mērvienību, kas attiecīgajiem ražojumiem noteikta šīs regulas pielikumā.
4. pants
Regulu (ES) Nr. 7/2010 atceļ.
5. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2014. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 17. decembrī

Labels: 1
7
3
6
15